ประกาศ เรื่อง ยกเลิกประกาศสถานการณ์ฉุกเฉินที่มีความร้ายแรง ในเขตท้องที่จังหวัดชลบุรี ประกาศและคำสั่งที่เกี่ยวข้อง

ประกาศ
ประกาศ
เรื่อง
ยกเลิกประกาศสถานการณ์ฉุกเฉินที่มีความร้ายแรง
ในเขตท้องที่จังหวัดชลบุรี
ประกาศและคำสั่งที่เกี่ยวข้อง[๑]
 

ตามที่ได้มีประกาศสถานการณ์ฉุกเฉินที่มีความร้ายแรงในเขตท้องที่จังหวัดชลบุรี
ลงวันที่ ๑๑ เมษายน พ.ศ. ๒๕๕๒ เพื่อใช้มาตรการต่าง ๆ ตามที่บัญญัติไว้ในพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ เข้าควบคุม
ระงับยับยั้งและแก้ไขปัญหาความวุ่นวายและความไม่สงบเรียบร้อยภายในประเทศ นั้น


โดยที่สถานการณ์อันเป็นเหตุให้มีการประกาศสถานการณ์ฉุกเฉินที่มีความร้ายแรงดังกล่าวได้สิ้นสุดลง
โดยเจ้าหน้าที่ของรัฐและหน่วยงานของรัฐสามารถใช้มาตรการตามกฎหมายต่าง ๆ ระงับยับยั้งและแก้ไขปัญหาดังกล่าวได้ตามปกติ
และได้ดำเนินการอารักขาคุ้มครองผู้นำประเทศอาเซียนและประเทศคู่เจรจาของอาเซียน
ตลอดจนเจ้าหน้าที่ระดับสูงและผู้เข้าร่วมประชุมของทุกประเทศเดินทางกลับโดยเรียบร้อยปลอดภัยแล้ว

อาศัยอำนาจตามความในมาตรา ๕ วรรคสาม
ประกอบกับมาตรา ๑๑ วรรคสาม แห่งพระราชกำหนดการบริหารราชการในสถานการณ์ฉุกเฉิน พ.ศ.
๒๕๔๘ อันเป็นกฎหมายที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘ มาตรา ๔๑
มาตรา ๔๓ มาตรา ๔๕ และมาตรา ๖๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีจึงออกประกาศไว้ ดังต่อไปนี้

๑.
ให้ยกเลิกประกาศสถานการณ์ฉุกเฉินที่มีความร้ายแรงในเขตท้องที่จังหวัดชลบุรี
ลงวันที่ ๑๑ เมษายน พ.ศ. ๒๕๕๒

๒.
บรรดาประกาศและคำสั่งที่ออกตามพระราชกำหนดการบริหารราชการในสถานการณ์ฉุกเฉิน พ.ศ.
๒๕๔๘
อันเนื่องมาจากได้มีประกาศสถานการณ์ฉุกเฉินที่มีความร้ายแรงในเขตท้องที่จังหวัดชลบุรี
ลงวันที่ ๑๑ เมษายน พ.ศ. ๒๕๕๒ ให้เป็นอันสิ้นสุดลง

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๑๑ เมษายน พ.ศ. ๒๕๕๒
อภิสิทธิ์
เวชชาชีวะ
นายกรัฐมนตรี



















ปริยานุช/ผู้จัดทำ
๒๔
เมษายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๕๔ ง/หน้า ๑/๑๑ เมษายน ๒๕๕๒